b'\n_START_ARTICLE_\nHelsinki Forum\n_START_PARAGRAPH_\nHelsinki Forum oli Niilo Kaupin ja Jari Ehrnroothin vuonna 1997 perustama kulttuuriyhdistys, joka pyrki tuomaan Suomeen eurooppalaista \xc3\xa4lyllist\xc3\xa4 kulttuuria._NEWLINE_Helsinki Forum j\xc3\xa4rjesti useita merkitt\xc3\xa4vi\xc3\xa4 keskustelutilaisuuksia. Yhdistyksen avustajana toimi Hilkka Hyt\xc3\xb6nen. Vuonna 2000 Helsinki Forum kutsui eturivin eurooppalaisia ajattelijoita ja kirjailijoita, mm. filosofi Simon Crichleyn ja kirjailija Slavenka Draculi\xc4\x87in, Helsinkiin Tieteiden talolla j\xc3\xa4rjestett\xc3\xa4v\xc3\xa4\xc3\xa4n tilaisuuteen Whose Europe? Tilaisuutta tukivat rahallisesti Opetusministeri\xc3\xb6, Ulkoministeri\xc3\xb6, sek\xc3\xa4 kuninkaalliset Hollannin ja Tanskan suurl\xc3\xa4hetyst\xc3\xb6t. Sen pohjalta Ehrnrooth ja Kauppi toimittivat teoksen Europe in Flames (Helsinki University Press, 2001) ._NEWLINE_Vuonna 2001 Ylioppilastalolla Helsinki Forum j\xc3\xa4rjesti toisen, suomenkielisen tilaisuuden otsikolla Kenen maailma? Taistelu moraalista ja totuudesta. Seuraavana vuonna Kauppi ja Hyt\xc3\xb6nen j\xc3\xa4rjestiv\xc3\xa4t Sanomatalon tiloissa laajan keskustelutilaisuuden islamista, The Dialogue of the World: Islam in Focus, johon osallistuivat mm. islam-tutkija Jaakko H\xc3\xa4meen-Anttila, ja jota sponsoroivat Opetusministeri\xc3\xb6, Suomen kulttuurirahasto, Helsingin yliopisto ja Antti Wihuri s\xc3\xa4\xc3\xa4ti\xc3\xb6. _NEWLINE_Vahvistamaan toimintaansa kriittisen eurooppalaisen keskustelun puolustajana Helsinki Forum perusti Critical European Prize -palkinnon, joka my\xc3\xb6nnettiin vuonna 2001 t\xc5\xa1ekkil\xc3\xa4iselle kirjailijalle ja Lettre Internationalen kustantajalle Antonin Liehmille (s. 1924) ja vuonna 2002 suomalaiselle filosofille Georg Henrik von Wrightille (1916\xe2\x80\x932003). _NEWLINE_Vuonna 2001 Helsinki Forumille ja sen taustavoimille Ehrnroothille ja Kaupille my\xc3\xb6nnettiin YLE TV1:n Vuoden Valopilkku -palkinto  itsen\xc3\xa4isest\xc3\xa4 ja omap\xc3\xa4isest\xc3\xa4 ajattelusta ja oleellisten yhteiskunnallisten kysymysten taitavasta esitt\xc3\xa4misest\xc3\xa4 totutusta poikkeavalla tavalla. _NEWLINE_Yhdistys lakkautettiin vuonna 2005.'